หุ้นยุโรปปิดบวกก่อนเจรจาหนี้กรีซรอบใหม่สุดสัปดาห์นี้
ตลาดหุ้นยุโรปปิดปรับตัวขึ้นเมื่อคืนวันศุกร์ (26 มิ.ย.) หลังมีรายงานข่าวว่ามีความเป็นไปได้ที่จะมีการบรรลุข้อตกลงเพื่อปลดล็อคเงินช่วยเหลือสำหรับกรีซในการหารือในช่วงสุดสัปดาห์นี้
28 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.46 จุด หรือ 0.12% ปิดวันศุกร์ที่ผ่านมา (26 มิ.ย.) ที่ 396.85 จุด, ดัชนี CAC-40 ตลาดหุ้นฝรั่งเศสเพิ่มขึ้น 17.46 จุด หรือ 0.35% ปิดที่ 5,059.17 จุด, ดัชนี DAX ตลาดหุ้นเยอรมนี ปรับขึ้น 19.30 จุด หรือ 0.17% ปิดที่ 11,492.43 จุด และดัชนี FTSE 100 ตลาดหุ้นลอนดอน ลดลง 54.12 จุด หรือ 0.79% ปิดที่ 6,753.70 จุด
ตลาดหุ้นยุโรปปิดเพิ่มขึ้น หลังมีรายงานข่าวว่าบรรดาเจ้าหนี้ของกรีซมีแผนจะขยายมาตรการเงินช่วยเหลือสำหรับกรีซอีก 5 เดือน ซึ่งทำให้นักลงทุนมีความหวังว่าปัญหาหนี้กรีซจะบรรเทาลง บรรดารัฐมนตรีคลังยูโรโซน หรือยูโรกรุ๊ป จะมีการประชุมกันอีกครั้งในวันนี้ ที่กรุงบรัสเซลส์ ประเทศเบลเยียม เพื่อพยายามหาทางออกให้กับวิกฤตหนี้กรีซที่ยืดเยื้อมาเป็นเวลานาน หลังการหารือเมื่อวันพฤหัสบดีที่ผ่านมาสิ้นสุดลงโดยไม่มีการบรรลุข้อตกลงใดๆ
การประชุมในวันนี้จะเป็นความพยายามครั้งสุดท้ายของกรีซและเจ้าหนี้ที่จะเลี่ยงการผิดนัดชำระหนี้ในสัปดาห์หน้า ซึ่งอาจทำให้กรีซต้องออกจากยูโรโซน และจุดปะทุให้เกิดความปั่นป่วนในตลาดการเงิน ด้านนายกรัฐมนตรีอังเกล่า แมร์เคล ของเยอรมนี กล่าวว่า การเจรจารอบใหม่ของยูโรกรุ๊ปในช่วงสุดสัปดาห์นี้ จะมีความสำคัญอย่างยิ่งยวด และควรมีการหาทางออกให้ได้ เนื่องจากมีเวลาเหลือไม่มาก